
أية ملاحظات أو انطباعات عن الراوي:
لقد لاحظت من كلامها صبغة التفاخر بكثرة أكل اللحم في بيتهم، ولقد كانت معنية بوجود زوجها في الجلسة وتلح عليه بالجلوس معنا وأن يشاركنا الحديث، وتتمتع شخصيتها بالنفوذ في بيتها وبخاصة على نساء أبنائها، ولقد تبين لي ذالك من كثرة سؤالهن لها عن تحضير غداء ذالك اليوم، ولقد قال زوجها في حقها كلمة: هي المَلِك في الدار في الطبيخ، وما في اشي بطلع عن طوعها، وكل اشي من تحت ايدها.

كم نفر عيلتكم؟
احنا سبع أنفار في هذه الدار، وفيهم اثنين متزوجين وواحد ساكن عندي والثاني ساكن في طبقة الدار الأولى، وأكلهم وشربهم معنا في هذه الدار، وفي واحد لحاله ساكن وبوكل وبشرب مع عيلته لحالهم.
كيف بتقدري الطبخة إلهم؟
بنيجي لفطورهم الصبح، بحط لهم صحن زيت زيتون كبير وصحن لبنة مشترى من الدكان وبسلق لهم سبع حبات بيض سلق في براد التوتية، بحط السبع حبات فوق بعضهن في البراد وبحط فوقيهن ميه لما تطفح عنهن وبعلقهن على الغاز وبرش حبة ملح فوقيهن على شان تغلى الميه عليهن بسرعة وبتظل تغلى عليهن لما تنزل عنهن شوية وبيكونن استوين، وبعدها بكب عنهن الميه السخنة وببقى معلقة براد الشاي أبو الكبير اللي بوخذ له 10 كاسات شاي من لكبار قَد كاسات الميه، وهذا كله بعد ما أخبز في الطابون ملو واحد (5 أرغفة) مرة وحدة أو أربع ترغفة، مهو الطابون بوخذ أو بِسع 5 ترغفة، أربعة تحت قحف الطابون وعلى داير مايدور والخامس في وسطهن وكلهن على الرظف اللي هو الصرار، وبحملهن وبدخل على المطبخ وبصير أعمل في الفطور، وأنبه على باب غرف أولادي المتزوجين، وبقول لهم: يا الله يَما طلعت السشمس، حولوا بساع بدكم تلحقوا تفطروا وتسروا على شغلكم، قولوا: يارب، والحج بيكون صاحي من قبل فجة الضو (الضوء)، وما في عندي إلا ولد واحد بنام عندي أنا وأبوه، اللي بتلحقني من كنايني في المطبخ بتدير ايدها معي اذا في اشي بده تنزيل عن الغاز بتقف عنده وبتنزله أو بتحمل معي لفطور على غرفتنا الكبيرة اللي بنام فيها أنا والختيار والولد الصغير وبنحط الفطور على طاولة خشب مدورة وكلنا بنقعد نفطر وعلى هذا المعدل يوم يوم.
والختيار هو اللي بجيب كل أكل الدار لما ينزل على السوق يبيع خضرة، بنوصيه شو اللي ناقص عندنا بجيبه معه، وأكثر اشي هو اللي بيفطن وبجيب اللي بده يجيبه معه من السوق، ولما نشتهي أكلة بنقول له عنها ليلة ما بده ينزل على السوق عنها وبشتري النا اللي بدنا اياه، زي الكرشات، ولما يبقى نازل على السوق او طالع مشوار وف اشي نطبخ في الدار بتصل عليه أنا أو كنتي الكبيرة وبنقول له: يجيب له جاجتين أو رطل لحمة مفرومة أو 5 كيلو كوسا معه وهو مروح، على شان نعمل لهم طبخة ويمشوا حالهم عليها في هذاك اليوم.
طيب كيف بتفكري تطلعي غدا اليوم؟
مبارح سوينا مقلوبة جاج، وقلت لهم: شو رايكم اليوم أعمل فَت على جاج، قالوا: لأ، وهذول كنايني بدهن جاج بالبن، قلت لهن: روحن وطولن جاجتين من الثلاجة وحطينهن في جاط وديرن عليهن شوية ميه سخنة من حنفية المغسلة على شان يفك الثلج عنهن، وكان الختيار جايبهن معه من الخليل مبارح، وهذه نفسي بتنزل عند نفسهم كلهم في الأكل وبكون مبسوطة لما يطلبوا هم شو بدهم يوكلوا، ولو إني ما بحب الرز، ومبارح كنت مسوية لهم مقلوبة جاج، وعلى شان ما بحب الرز كثير حطيت شوية برغل مشترى من الدكان، وحطيتهن في طنجرة المقلوبة في خُصم الطنجرة (في جهة من الطنجرة نفسها) ولما نزلتها كفتها كلها على السدر واجين البرغلات على طرف السدر لحالهن وأجين ولا أزكا منهن، وحطيت ها السدر وتغدوا هم على الرز والجاج وأنا على البرغل وشقفة سفينة (الصدر)، ألحين بعد ساعة والا الجاجات ذايب عنهن الثلج وصارن كنايني وحدة تمسك في الجاج وتقطع فيه بالسكين والثانية تشد معها فيهن لما قطعنهن كل جاجة ستُ شثقف، سفينتين (صدر الجاجة قطعنه لنصين) ووركين والظهر ظل لحاله والرقبة لحالها، وغسلنه بالميه الحلوة اول ثُم وبالميه والملح ثاني ثُم وبالزيت البلدي والليمون الحامض ثالث ثُم، وشو في دهنة بيضة في فخدة الورك أو هان ولا هان بقشُطنها بالسكين عنها، وبعدها وحدة منهن بتقرض الها راس بصل كبير أو راسين وتحط الثانية شوية زيت شِمِل (زيت ذرة) في طنجرة التوتية الوسط وبعد ما يحما الزيت بتهبط الغاز شوية وبتحط البصل على الزيت وبترفع الغاز تحتيهن وبعد ما يحمر البصل بتصير تسقط في شُقف الجاج شقفة شقفة في الطنجرة وهي مهبطة الغاز على شان ما يرشُط الزيت مع أثر الميه اللي على الجاج على وجهها، وبعد ما تحطهن كلهن بترفع الغاو تحتيهن وبتكمرهن بغطاة الطنجرة وبتبقى راشة عليهن حبة ملح وحبة عصفر وبتظل تحوس فيهن لما يوخذ فيهن لون العصفر وما يظل فيهن ميه، وبعدها بحطين زيدة الميه عليهن اللي تبقى غامريتهن على شان يستوين بالراحة وبعد متغلى الميه عليهن أول غليانهن بتقوش عنهن القوشة اللي بتطلع على وجه الميه، وبتيجي وحدة منهن اذا ما عندهن بتسألني: قَديش أنقع رز يا عمة، بقول الها: انقعي خمس طاسات، وهذول الخمسة بيجين 2 كيلو، وبتروح وبتنقعهن في ميه فاترة على شان ينقعن بسرعة ويفتح حبهن، وبعد ما يستوي الجاجات في السلق وبتبقى شوربتهن خافة عنهن شوية ورابطة بطعمهن، بنادين عليَّ، وبروح على شان أحط عليهن اللبن، وقبل ما أحطه عليهن بطول شقفة سفينة وبحسها بيدي او بذوقها وبشوف اذا هي مستوية معناها مستويات الجاجات وبذوق شوربتهن كيف ملحها واذا بدها نتوفة ملح برشها عليهن، وعلى شان اللبن المخيض حلو بحط نص قنية أم اللترين واللبن نشتريها بعشرة شيكل من جيراننا اللي عندهم حلال، ولما ما يكون في لبن مخيض بأمرُس عليهن قرص لبن بلدي، وبرد على الرز وبتبقى وحدة زاليته في الصفاية من المية وبجيب طنجرة التيفال وبحط فيها نص كاسة صغيرة زيت شِمِل أو زيت ذرة وبصير أحمص في الرز فيها لما أحس انه كل الحب تحمص وأنا بحرك فيه في الزيت وبملحه بنتوفة ملح واللي يطلع فيه شرش ملح زيادة لأن ختياري بحب يبقى في ريحة ملح في الأكل، بجيب زيدة ميه مغليه، وقدَر أربع طاسات ميه في الطاسة اللي قدَرت فيها الرز، وبترك الغاز شاعل تحتيهن على كبر شعلته لما تفور الميه عليهن وبرد بخلي شعلة الغاز نص شعلة تحتيهن على شان يتشرب الرز الميه كويس ويستوي، والمرة الشاطرة بس زيدة ميه وحدة بتحطها على الرز اللي ما ترجع مرة ثانية تزيده على شان ما بكون مستوي كويس، ألحين وأنا بفلفل في الرز بيكونن الجاجات مع اللبن المخيض غليانات الهن شوية، وبتبقى وحدة من كنايني مقشرة الها سنين ثومة وقارضيتهن صغير صغير وبقول الها: اقدحيهن في القلالية، وبتقدحهن في شوية زيت شمِل في القلاية على الغاز وما بحمرين بتطفي الغاز تحتيهن وبتديرهن على وجه طنجرة الجاج مع اللبن، وحطت الغدا عندنا بتختلف من مرة لمرة، ألحين اذا بدي أقيم اشي من هذا الغدا لحدا زي دار ابني اللي ساكن لحاله بطول من أول ما أسقي من باب الطنجرة وبحط لجاري أو لأبني ولما يكون في حدا من ها الأولاد اللي عندي متأخر في شغله وما بقدر يجي على الغدا بقيم له من باب الطنجرة، أما قول أقيم له من بعد ما نخلص أكل أو من اللي بظل ورانا، لأ، لا لولادي ولا لجيراني، وغدانا اليوم كلهم في الدار، بكفت لهم الرز كله على السدر وبحط الجاج كله عليه وبنصب شوربة اللبن في فقسات قزاز (زجاج) على عددنا، وبحطين ها البنات الغدا على الطاولة وبنقعد كلنا حوليها نتغدا، وكل واحد بوكل شقة الجاج اللي في خاطره وبفتفتها على الرز وبصير يحمل من شوربة اللبن بالمعلقة ويشرب في الرز ويوكل رزم عجاج وفي اللي بوكل الرز مع الشوربة بدون ما يفتفِت الجاج فوقيه بمسكه بيده وبوكل، وأنا بوكل السفينة (صدر الجاج) والختيار بوكل الورك كله وابني أمد له السفينة والظهر ومحمد له السفينة والولد الصغير كمان بوكل السفينة والبنات بوكلن كل وحدة ورِك.
طيب اذا ظل من غدا اليوم اكل بتتعشوا عليه ولا بتعملوا عشا غيره؟
اذا والله ظل من غدا اليوم بخلي كنايني يسخنه على العشا مع قلاية بندورة، والله اذا ما هو ظايل
اشي من غدا اليوم للعشا بخليهن يعملن لهم قلاية بندورة وأنا بروح اخبز لهم ملو خبز       المغرب في الطابون، بس 5 ترغفة مرة وحدة وبحط حولينهن على الرظف إلي زي ما تقول 10 رؤوس بطاطا (بطاطس) شوي في الطابون، وبكونن البنات في الدار بجهزن في قلاية البندورة، والله كنا مشترين بندورة حمرة ومستوية بنقين الحبة المستوية والحمرة كثير وبقرضنها قرض زي ما ييجي بس بقيمن قمعتها اللي في راسها على الرمي، وبنقي نالهن عشر حبات وبقرضنهن في ها الجاط البلاستك وكنتي الثانية اذا ما في عليها ىشغلة هيك ولا هيك في شغل الدار بتساعد سلفتها وأديهن مع بعض في طبخ وكنس وشطف وعجين حتى، ووحدة منهن بتقرض راس بصل سنون سنون وراسين ثومة وقرن فلفل بحِرِق عليهن وبتقدحح في القلاية الكبيرة البصل والثوم واللفل مع نص فنجان زيت زيتون لما يحمرين وبتحط فرم البندورة عليهن وبتهبط الغاز تحتيهن بعد أول غلوة (غليانهن) الهن وتحط عليهن كاسة مية كبيرة من كاسات الشرب، وبتغطيهن بِ حي الله غطاة من غطي الطناجر ( بأي غطاة)، وبدير بالها عليهن وبتملحهن بمعلقة ملح صغيرة، وأنا بطلع عليهن من الطابون وهن بسوين فيها وبتبقى البطاطا مشوية بقول للي فيهن فش في ايدها شغلة أو اتركي اللي في إيدكِ وقشري وهاتي جاط غويط وتعالي قشري معي البطاطا، وبتيجي وبنقشرها وبصير أفغص فيها بيدي في ها الجاط لما تتلبن في بعضها مع كاسة زيت زيتون كبيرة وبملحهن بنتوفة ملح زي ما بحبوه على الاكل عندي، ولما ينجمعوا المغرب ويقعدوا كلهم للعشا بجيبن هذول كنايني الثنتين الأكل في صحون قزاز (زجاج) وبفردنه على ها الطاولة وبقعدوا ها الأولاد وكل واحد جنبه مرته وفي رغيف خبز لحالهم بوكلوا منه لما يخلصوه وهذولاك مثلهم، بس براد الشاي زي ما بحضر على الفطور بده يكون حاضر على العشا.
زوجكِ هو اللي أجبركِ على عمل الطابون، وليش؟
لأ. أنا بحب الطابون، لأننا في الدار ما بنحب خبز الفرن، وكمان ما بنوكل الخبز البايت، و مرات في اليوم خبز في الطابون 3 مرات، ومن ها 4 مرات بسوي 15 رغيف خبز ومنهن 5 الصبح و5 الظهر و5 المغرب، وهذا الخبز في الطابون بس أنا اللي بخبزه، ومرات كنايني بخبزن فيه. 
ليش بقولوا لكم الناس الطوابين؟
هذا سيد الحارة هذه كلها كان في عند جدتنا طابون وكانت كل ما تنزل عليه تخبز فيه يلحقها عليه على شان يوخذ له رغيف خبز ويقضه بسنانه ويظل ماشي، وفي ختيار خليلي كل ما يمر من الطريق وهو رايح على أرضه يشوف سيدنا قاعد باب الطابون، ولمرة وهو مارق شاف سيدنا قاعد باب الطابون وقال له: والله انك طابوني، أي نفس أمر من هان وما لا قيك قاعد باب الطابون.
والطابون عندنا احنا شغال على طول صيف وشتا، ودمِت ومغطينه من المطر وهو شغال واحنا بنزبله جفِت من ورا معاصر الزيتون بنجيبه، لأنه بطلع شريحة زي زيل الغنم وبظل حامي وأحسن لطابون وأوفر، وأنا اللي بزبل الطابون الصبح والمغرب ولما أغيب عن الدار بزبلنه كنايني، وشو بخس علينا خبز بخبزه في الطابون وفي أي وقت بدي لأنه بظل حامي، وأنا بخبز خبز اللي ما يبات لأنهم في الدار عندي ما بوكلوا الخبز البايت، ومرات لما يبقى في عندنا خبز وبس بخس علينا رغيفين للأكل بروح وبخبز رغيفن وكل رغيف على قًد الكابون أو القحف وبيجين كبار ولرغيف قَد 3 ترغفة من الرغفة الخمسة اللي مع بعض في الطابون.
شو الطبخات اللي بتعمليها في الطابون؟   
عملنا قبل كم يوم صينية فشة (الرئتين) عجل جابها الحج من ملحمو حلحول اللي بنشتري منها دايما اللحم والكرشات، وطولتها من ها الكيس الأسمر وغسلتها بالميه الحلوة وبالطزيت البلدي والليمون الحامض وفركتها بالطحين الأبيض آخر ثُم، وبعدها جبت لوحة خشب وصرت أقطع فيها صغير صغير بالسكين، والفرضة (القطعة) بتملي كفت ايدي وشقحتهن بالسكين من نصهن على شان أحشيهن وبقيت مسوية سلطة فيها ظمة بقدونس وراس ثومة وفلفل أخضر وكلهن فرمتهن بالسكين على لوحة الخسب وأول ما فرمت فرمت ورق البقدونس بعد ما قمت عودانه بالسكين ورميتهن وقشرت سنون الثومي بيدي وفرمتهن فوقيهن وفرمت كمان شوية قرون فلفل أخضر فوقيهن وخلطتهن مع بعض وجبتهن وصرت أحشي في فرضات الفِشة فرضة فرضة وأحط كل فرضة بأحشيها في صينية التوتية وبحط في هذه الصينية كاسة زيت شِمِل والفرضات بصيرن فوق هذا الزيت، ورشينا عليهن بهار لحم وشوي بنشتريه من عند العطار، وحطيت فوقيهن كاسة ميه كبيرة وحملت الصينية ورحت على الطابون وحطيتها فيه وقعدت الها نص ساعة وطُلتها والا هي حمرة حمرة، زي الدبور الأحمر، ولا بأباصي عليها بالمرة، بس يصير الها نص ساعة بطولها، وبحملها وبظل طالع فيها عى الدار، لأ، كنايني ما بحملن صواني من الطابون بخافن منهن، وأنا بطلعها على ميعاد أكلهم، اذا عشا عشا واذا غدا غدا، والله كانو كلهم مجموعين على الأكل بظل الأكل في الصينية قدامهم كلهم، واذا مش مجموعين بتتقسم عليهم في صحون، وكل منهو وصحنه، يعني زي ما تقول بالعين بقسمها بينهم وبقيم للي غايب عن الأكل حصته في صحن لحاله وبقول للبنات: ارفعن حصة مين ما هو، واللي بخس عليه بعد ما يكمل صحنه بتقوم وحدة من كنايني وبتحط له من الصينية كمان مرة، أو هو بقوم من حاله لباله.  
الجاج الحشي (الدجاج المحشي) في الطابون:
بنغسل الجاج زي كل مرة بس بنخلي الجاجة زي ما هي على بعضها وما بنقطعها وبنخلي ذنبتها فيها، وهذا جاج الحش يبده يكون ناصح وكبير على شان يسع حشوة الرز والفريكة مع بعضهن،  ولكل جاجة بنقع وقية رز ووقية فرية مجروشة مشترى وكل اشي بنقعه لحاله، عندي طاسة حديد صغيرة بكيل فيها الرز والفريكة وبتسع نص كيلو رز، وبعد ما ينقعن وينفشن  في الميه  بقرض عليهن شوية بقدونس مع أكم سن ثومة وببهرهن ببهار الجاج المشترى من الدكان وببلش احشي في الجاج وبحشي بيدي كل جاجة أقل من خناقها بشوية على شان يظل محل لرز والفريكة لما تستوي وتنفش تلاقي محل وبحط في كل جاجة حبة بندورة وبخيط الجلدة اللي فوق الذنبة مع بضها وبسكر على الحشوة بالخيط والأبرة وبحط كل جاجة في كيس من كياس الشوي، هذول اللي ما بنحرقن، وبحط في كل جاجة قبل ما أخيطها كاسة ميه صغيرة من كاسات الشاي جواها، وبدهن الجاجات بزيت زيتون على جلدهن، وبحط الثلاث جاجات في صينية كبيرة وبحملهن على الطابون وببقى حامي وبزيح بالمقحار الخشب الوقيد اللي على فوق الطابون وبفتح بابه وحط الصينية وبدير إلي كاسة ميه كبيرة من كاسات الميه الكبار في جوا الصينة وبتركها أبو ساعة وبرجع والا الجاجات مستويات ومشويات وبحمل الصينية وبطلع فيها على الدار وبنقعد كلنا مع بعض على الطاولة وكل اثنين لهم جاجة يوكلوها.
صينية اللحم في الطابون:
جاب الختيار النا 4 كيلو لحم قص عجل على شان الدهن يستويها، وبعد ما اغسلها بميه وملح وبتكون مقطعة من عند اللحام شقفة شقفة، بجيب صينية التوتية اللي بعمل فيها الصواني لأي أشي في الطابون، وبقرض فيها 6 أو سبع رؤوس بطاطا اللي أفرش قاع الصينية كله فيها وبتكون فرمة البطاطا على كبر دويرة الراس، ودوا وير دواوير، وثاني وجه بفرم جزر أبو ك كيلو وزي ما أفرم البطاطا بعد ما أقشرها بالسكين كمان بقشر الجزر وبفرمه، ألحين بكونن كنايني اذا فش عليهن شغلة في الدار هن اللي بقشرن وبفرمن وببجهزين كل اشي وأنا بس عليَّ أحمل واحط في الطابون، وبنفرم عليهن راسين بصل ووثومة راس ثومة سنون بنحطه وبنشلق بالسكين حبتين ثومة وفلفل اخضر كمان وكاست لبن وفنجان طحينية بذوبه مع كاسة ميه وبديره فوقيهن وببقى حاط كاسة زيت شِمل تحتيهن وبفرد عليهن شقف اللحوة وببهر اللحمة ببهار اللحم وبحطها في الطابون، يعني مرات بحط الاشي اللي زي هذا وبروح أشب في الخضرة أو أحفر حولينها وما بتغيب الها نص ساعة والا هي مستوية ونفسك توكل منها في باب لطابون.
الجاج الصواني في الطابون:
بنعملهن اما زي صينية اللحمة وكل شقفة جاج بشقفتها في الصينية، أو بنعملها في صواني بس ببصل لحاله، وأول اشي بشقح الجاجة شقح بالسكين من نص صدرها وبخليها على هذه الشقحة وبدهنها بزيت الزيتون وببهرها ببهار الشوي وبنبقى مشلقين رؤوس بصل سنون سنون ونصاص يعني بقسم راس البصل نصين واذا في من روس البصل رؤوس صغيرة بنقول الها قُنار بصل بنحطهن زي ما هن في الصينية بعد ما أقيم القشرة عنهن حز بالسكين وبقبع بيدي، وبحط الجاجة فوق البصل في الصينية.

والأسبوع اللي فات طبخت كرشات وحمرتهن في الطابون، وأنا اللي نظفتهن بيدي، وبقينا قايلين للختيار قبل باليلة وراح على اللحام ثاني يوم وجابها مفقية من عند اللحام، باقي اللحام منظقها من الرَعُو تاعها وحاطها في زروفة ومجهزها للختيار ولما وصَلّه الخيار دفع له 30 شيكل وحملها وروحها علينا على الدار، وأنا اللي اشتغلتها وقمت انظف فيها من حد ما وصل، وكانت الدنيا الظهر، وحملتهن انا وكنايني وصرنا ننطف فيهن تحت الدار مع الميه السخنة على موقدة النار، وما قعدنا في تنظيفهن ساعة كاملة، وأول اشي بنبعد عن باب الدار وبنعمل موقدة النار على الحطب وبنحط طنجرة التوتية اللي بس هذه للموقدة وما بعمل فيها اشي إلا تسخين ميه فيها للكرشات وبس، وغسلن كنايني الكرشة بالميه الحلوة وأنا قطعتها قطع قطع بالسكين وصرنا كل قطعة بقطعتها نغُطها في الميه السخنة وشوية صغيرة ونرد نطوله ونسحته بالسكين، وحدة من كنايني تغط قطعة الكرشة وتناولني أنا وكنتي الثاني وعلى لوحة خشب كل وحدة فينا قدامها اللوحة وسكينتها في ايدها وتسحت فيها، لما طلعن بُيُض بُيُض زي الراية البيضة [كل قطعة بيضاء بيضاء]، وبدينا فيهن بعدها غسيل غسيل، واول اشي غسلناهن بزيت زيتون وعاودنا غسلناهن بالطحين الأبيض فرِك على الزيت اللي عليهن وعاودنا وردينا وغسلناهن بالليمون الحامض، بعد ما شلقنا نص كيلو ليمون حامض وصرنا نعصر في فلقاته فَلقة فلقة عليهن وخليناهن منقوعات فيهن، وظلين منقوعات في الليمون الحامض لثاني يوم وهن في الثلاجة، وفي شقفة من كرشة العجل اسمها أم الضراير، وبتكون سفطات سفطات فوق بعضها وفي ناس بفهموش ينظفوها وبرموها، بس أنا بطول بالي عليها في التنظيف ونظفتها زي ما نظفت الكرشة كلها ونقعتها في الميه وصرت أطلع فيها، وتشوف وجهك فيها من حلاتها وصارت تَلمع لمع، وكنايني كانن ينظفن في المصارين بالمِقوار وسحت بالسكين ( هذا المقوار بقولوا له اليوم: حفار الكوسا)، وبيجين للمصارين وبقصينهن مع بعضهن وبخلين طولهن بس من راس أصابعك لكوع ايدك طولهن، وبصيرن يدخلن في كل مصرا بمصرانه المقوار ويقلبنه اللي يصير بالعكس بطنه اللي لجوا لبرا وبسحتنهن بالسكين سحت، ومن زمان بقينا بالعود نقلبهن، وثاني يوم نقعنا لهن رز 2 كيلو رز وكيلو بُرغل مشترى، بس نقعتهن ربع ساعة وراحت وحدة من كنايني على الواد وجابت حُضن زعتر بين اديها وشوية زعيتمانة وفرطناهن فوق الرز والبرغل وقرضنا راسين ثومة فوقيه وراس بصل وبهارات طبخ وخلطتهن في بعض، وصارت وحدة من كنايني بس تحط نص معلقة من هذه الحشوة في الكرشة المفرودة على كفت ايدي وأنا أخيط جنبي الكرشة أو شقفة الكرشة على بعضهن بالخيظ والإبرة، أه صغار كنت مقطعهن، والمصاري حشيناهن كل مصران معلقة حشوة وعقدته على حاله وكنت كمان سالخ الرجلين لحد الزماليع وحارقهن على النار على شان تقبع قشرة الزماليع [الظلف] وبعدما قبعت عنهن القشرة أخذت بالسكين الشرش اللي على عظم الرجل وقطعت المفصل اللي بربطها مع الزماليع ورميتها وأخذت الزماليع، وكلهذول حطيتهن في طنجرة التوتية الكبيرة وحملوها لولاد وركبوها على موقدت النار تحت الدار وجابوا سطل ميه سخنة من الخزانات ودرته فوقيهن وولعت الحطب تحتيها وبعد اول فورة (غليانها) قُشت عن وجه الطنجرة الفورة ودزيت تحتها عودان حطب غليظ على شان تستوي على راحتها بدون شعلة، وبعد ساعتين والا هن مستويات، وحطيت منهن في صينية وشويتهن في الطابون، وكنا عازمين دار اخوي عليه وأجا هو ومرته اللي هي أخت جوزي وتغدوا معنا عليهن، وبعد اسبوع عزمونا على أكلة هش لحمة وجاج في الكروم عندهم، وهش النا شُقف لحم على بلاطة حجر منشار مع الجاج كمان.
وبعمل شوربة العدس كمان في الطابون، وبحط اللي نص كيلو عدس وبحط فوقيهن ميه لما تصل نص الطنجرة الميه وبتركهن في الطابون لما يُلُخين لَخ في بعضهن وبجيهن ونهن جامدات وبقيمها، لأننا في الدار بنحب شوربة العدس ملخوخة لَخ في بعضها أو جامدة شوية، وبعمل مجدرة العدس كمان في الطابون وبحط كيلوا عدس حب في الطنجرة هذه اللي بعمل فيها الشوربات وبحط عليه شاف ونص ميه قَدَ ثلث الطنجرة ميه وبتركه لما يستوي وبسقط فوقيه 2 كيلو رز مع بكيت شغيرية وبصير بالمغرفة الخشب أحرك فيهن مع العدس وفوق وتحت وغادي وجاي لما أشوف بعيني ان الرز اختلط مع العدس برفع ايدي بالمغرفة عنهن، وبيكون منقوع وجاهز الرز والشعيرية مشوية بتكون في زيت شِمل على الغاز في قلاية وبعد ما يستوي الرز بعمل قديح بصل أو راسين مفرومات سنون سنون ومحمرات في زيت شِمل على الغاز في القلاية وبصير أحرك في الرز والبص على شان يصل البصل لقاع الطنجرة وفي كل الرز وبعد ما تتنشف كويس بقيمها، وهذه الأكلة بنعمل الها سلطة بندورة مع خيار وفلفل ورصيص زيتون، وبنفرم 10 حبات بندورة مع أربع خيارات و وبنفرمصحن رصيص بعد ما نقيم عجمته منه فوقيهن، وبنحط لكل واحد فقسة سلطة قدامه والمجدرة على ها السدر الكبير وكل من هو بوكل من جهته. 
شوربة الفريكة:
وهذه الشوربة لا يمكن أعملها إلا في الطابون، لأنها بتطلع ولا أزكى منها، بنقع نص كيلو فريكة مجروشة وجاهزة من الدكان في شوية مية وبعد ما تطرى شوية بحطها في الطنجرة تاعت الشوربة أو بنقو الها في الدار الطنجرة الوسطى، وبحملها على الطابون وبفرم عليها نص كيلو لحمة عجل فرم صغير وبزيدها أول اشي ثلث الطنجرة زي ما تقول ميه لما تطبخ الفريك واللحمة مع بعضها والفريكة واللحمة متى ما ستوت الفريك بتستوي اللحمة، وبعدها بزيدها كمان ثلث مية وبملحها كويس، وبلمعلقة الكبيرة برش عليها معلقتين، وبتظل تغلى لما توخذ زيادة الميه الثانية من طعم الفريك واللحمة وبعدها بقيمها، وكلها بتقعد الها أقل من ساعة، واذا كان في خضرة عندنا يومها بحط فرم كوسا جزر معها كمان.

